Odločba Komisije

z dne 27. marca 2002

o prekinitvi dajanja v promet in uvoza slaščic iz želeja, ki vsebujejo živilski aditiv E 425 konjak

(notificirana pod dokumentarno številko K(2002) 1283)

(Besedilo velja za EGP)

(2002/247/ES)

KOMISIJA EVROPSKIH SKUPNOSTI JE –

ob upoštevanju Pogodbe o ustanovitvi Evropske skupnosti,

ob upoštevanju Uredbe (ES) št. 178/2002 Evropskega parlamenta in Sveta z dne 28. januarja 2002 o določitvi splošnih načel in zahtevah živilske zakonodaje, ustanovitvi Evropske agencije za varnost hrane in postopkih, ki zadevajo varnost hrane [1], in zlasti člena 53(1) Uredbe,

ob upoštevanju naslednjega:

(1) V skladu s členom 53(1) Uredbe (ES) št. 178/2002 Komisija lahko prekine dajanje v promet ali uporabo živil, za katera je verjetno, da predstavljajo resno tveganje za zdravje ljudi, ko takega tveganja ni mogoče zadovoljivo obvladovati z ukrepi, ki jih sprejmejo zadevne države članice.

(2) Direktiva 95/2/ES Evropskega parlamenta in Sveta z dne 20. februarja 1995 o aditivih za živila razen barvil in sladil [2] v Prilogi IV pod določenimi pogoji dovoljuje uporabo živilskega aditiva E 425 konjak v živilih.

(3) Več držav članic in tretjih držav je sprejelo ukrepe za začasno prepoved dajanja v promet žele bonbonov, ki vsebujejo E 425 konjak, ker so v tretjih državah povzročili smrt nekaj otrok zaradi zadušitve. Komisija je bila obveščena o teh ukrepih.

(4) Nekateri izdelovalci žele bonbonov priznavajo tveganje za zdravje ljudi, tako da so na zavitek z živilom pripisali opozorilo, ki poudarja tveganje za otroke in starejše.

(5) Komisija je skupaj s Stalnim odborom za živilsko verigo in zdravje živali preučila informacije, ki so jih predložile države članice.

(6) Na podlagi informacij, ki so jih posredovale države članice, ki so sprejele ukrepe na nacionalni ravni, je mogoče sklepati, da žele bonboni, ki vsebujejo E 425 konjak, predstavljajo življenjsko nevarno tveganje. Poleg oblike in velikosti so kemijske in fizikalne lastnosti konjaka vzrok, da žele bonboni predstavljajo resno tveganje za zdravje ljudi.

(7) V tem primeru opozorilo na etiketi ni dovolj za zavarovanje zdravja ljudi, zlasti glede na otroke.

(8) Potrebni so ukrepi po vsej Skupnosti, da se zagotovi ustrezno varovanje zdravja ljudi, ker so nekatere države članice sprejele različne ukrepe, nekatere države članice pa sploh niso sprejele nobenih ukrepov.

(9) Za zavarovanje zdravja ljudi je treba prekiniti dajanje v promet žele bonbonov, ki vsebujejo konjak, in uporabo konjaka v žele bonbonih ter uvoz žele bonbonov, ki vsebujejo konjak. Prekiniti je treba tudi vse druge slaščice iz želeja, ki vsebujejo konjak, ter uporabo konjaka v vseh takih izdelkih, ker lahko predstavljajo enako tveganje kakor žele bonboni.

(10) Komisija bo Evropskemu parlamentu in Svetu predlagala spremembo Direktive 95/2/ES o aditivih za živila razen barvil in sladil, da se spremeni dovoljenje za uporabo E 425 konjaka skladno s to odločbo.

(11) Komisija bo preučila, ali je potrebno sprejeti nadaljnje ukrepe proti nevarnosti zadušitve, ki morda obstaja zaradi splošne uporabe sredstev za želiranje v slaščicah iz želeja, in bo, če bo to potrebno, pripravila ustrezne predloge.

(12) Ukrepi, predvideni v tej odločbi, so v skladu z mnenjem Stalnega odbora za živilsko verigo in zdravje živali –

SPREJELA NASLEDNJO ODLOČBO:

Člen 1

1. Dajanje v promet slaščic iz želeja, vključno z žele bonboni, ki vsebujejo E 425: Konjak: (i) Konjak gumi (ii) Konjak glukomanan, se prekine.

2. Uporaba E 425: Konjaka: (i) Konjak gumija (ii) Konjak glukomanana v slaščicah iz želeja, vključno z žele bonboni, se prekine.

3. Uvoz slaščic iz želeja, vključno z žele bonboni, ki vsebujejo E 425: Konjak: (i) Konjak gumi (ii) Konjak glukomanan, se prekine.

Člen 2

Ta odločba je naslovljena na države članice.

V Bruslju, 27. marca 2002

Za Komisijo

David Byrne

Član Komisije

[1] UL L 31, 1.2.2002, str. 1.

[2] UL L 61, 18.3.1995, str. 1.

--------------------------------------------------